钦定古今图书集成/明伦汇编/闺媛典/第002卷 > 易经 > 《恒卦》
## 钦定古今图书集成/明伦汇编/闺媛典/第002卷 > 易经 > 《恒卦》

六五：恒其德，贞。妇人吉，夫子凶。

〈传〉五应于二，以阴柔而应阳刚，居中而所应又中，阴柔之正也，故恒久其德则为贞也。夫以顺从为恒者，妇人之道，在妇人则为贞，故“吉。”若丈夫而以顺从于人为恒，则失其刚阳之正，乃“凶”也。〈本义〉以柔中而应刚中，常久不易、正而固矣。然乃妇人之道、非夫子之宜也，故其象占如此。

《象》曰：“妇人贞吉”，从一而终也。“夫子制义”，从妇凶也。

〈传〉如五之从二，在妇人则为正而吉。妇人以从为正、以顺为德、当终守于从一，夫子则以义制者也。从妇人之道则为凶也。